เงินได้ฯ เลือกเสียภาษี (ตอนจบ)
ต่อจากสัปดาห์ที่แล้ว คราวนี้เป็นเรื่องเงินปันผล เงินได้จากการขายอสังหาริมทรัพย์
9 มี.ค. 2555

โดย...สมชาย ชูเกตุ
ต่อจากสัปดาห์ที่แล้ว คราวนี้เป็นเรื่องเงินปันผล เงินได้จากการขายอสังหาริมทรัพย์ และส่วนแบ่งกำไรจากกองทุนรวมตามกฎหมายว่าด้วยตลาดหลักทรัพย์แห่งประเทศไทย ผู้มีเงินได้มีสิทธิเลือกเสียภาษีเงินได้บุคคลธรรมดา สรุปได้ดังนี้
เงินปันผล เป็นเงินได้ฯ ตามมาตรา 40(4)(ข) แห่งประมวลรัษฎากร เงินปันผลเป็นผลตอบแทนจากการถือหุ้นบริษัท ปกติบริษัทจะเสียภาษีเงินได้นิติบุคคลจากกำไรสุทธิ และเมื่อบริษัทจ่ายเงินปันผลให้แก่ผู้ถือหุ้น ก็จะหักภาษี ณ ที่จ่ายอัตราร้อยละ 10 ของเงินปันผลที่จ่าย แต่ก็มีบางกรณีที่ไม่ต้องหักภาษี ณ ที่จ่าย เช่น เงินปันผลที่จ่ายจากกำไรสุทธิของกิจการที่ได้รับการส่งเสริมการลงทุน เป็นต้น
บริษัทที่จ่ายเงินปันผลจากกำไรสุทธิที่เสียภาษีเงินได้นิติบุคคลในอัตราภาษีที่แตกต่างกัน ต้องแจกแจงว่าเงินปันผลนั้นจ่ายจากกำไรสุทธิที่เสียภาษีเงินได้นิติบุคคลในอัตราใด เนื่องจากอัตราภาษีเงินได้นิติบุคคลมีหลายอัตรา เช่น ร้อยละ 30, 25, 20, 15 เป็นต้น
หากเลือกนำเงินปันผลมารวมคำนวณยื่นแบบเสียภาษีจะต้องนำมาทุกรายการมารวมคำนวณ เว้นแต่เงินปันผลที่จ่ายจากกำไรสุทธิที่ได้รับยกเว้นภาษีไม่ต้องนำมารวมคำนวณ ผู้มีเงินได้นอกจากจะมีสิทธินำภาษีที่ถูกหักอัตราร้อยละ 10 มาหักจากภาษีที่ต้องชำระแล้ว ยังได้รับเครดิตภาษีเงินปันผลอีกด้วย เพราะเงินปันผลนั้นได้เสียภาษีเงินได้นิติบุคคลไว้แล้ว เมื่อได้รับเงินปันผลก็ถูกหักภาษีอัตราร้อยละ 10 อีก กฎหมายจึงให้เครดิตภาษีเงินปันผลตามสูตรที่กฎหมายกำหนด เครดิตภาษีเงินปันผลถือเป็นเงินได้พึงประเมินที่ต้องนำไปรวมคำนวณยื่นแบบเสียภาษี และยังถือเป็นภาษีที่จ่ายไว้แล้ว สามารถนำมาหักออกจากภาษีต้องชำระได้ ดังนั้นโอกาสที่จะได้รับคืนภาษีจึงมีมาก
เงินได้จากการขายอสังหาริมทรัพย์ เป็นเงินได้ฯ ตามมาตรา 40(8) แห่งประมวลรัษฎากร การขายอสังหาริมทรัพย์ไม่ว่าจะเป็นที่ดินเปล่า บ้านและที่ดิน คอนโด หากเป็นอสังหาริมทรัพย์ที่ได้มาโดยมรดก เสน่หา หรืออสังหาริมทรัพย์ที่มิได้มุ่งค้าหากำไร ผู้ขายจะเสียภาษีเงินได้บุคคลธรรมดา ณ กรมที่ดิน ขณะที่จดทะเบียนโอนกรรมสิทธิ์ มีสิทธิเลือกที่จะนำเงินได้ฯ มารวมคำนวณยื่นแบบเสียภาษีหรือไม่ก็ได้ หากนำมายื่นแบบเสียภาษีก็อาจจะได้รับเงินภาษีคืนหรือจ่ายเพิ่มก็ได้ แต่ส่วนใหญ่มักจะเลือกไม่นำมารวมคำนวณภาษี เพราะอสังหาริมทรัพย์มีราคาสูง หากนำมารวมคำนวณมักจะเสียภาษีเพิ่ม สำหรับผู้ขายอสังหาริมทรัพย์ที่มุ่งค้าหากำไร จะต้องนำเงินได้ฯ มารวมคำนวณยื่นแบบเสียภาษีสถานเดียว ไม่มีสิทธิเลือกเสียภาษีแต่อย่างใด
ส่วนแบ่งกำไรจากกองทุนรวมที่จัดตั้งขึ้นตามกฎหมายว่าด้วยตลาดหลักทรัพย์แห่งประเทศไทย เป็นเงินได้ฯ ตามมาตรา 40(8)แห่งประมวลรัษฎากร คนทั่วไปมักเรียกว่าเงินปันผล ซึ่งบางท่านคิดว่าเป็นเงินปันผลเช่นเดียวกับการถือหุ้นบริษัท จริงๆ แล้วไม่ใช่อย่าได้นำไปปะปนกัน ผู้ได้รับเงินส่วนแบ่งกำไรฯ หากได้ถูกหักภาษีณ ที่จ่ายไว้อัตราร้อยละ 10 แล้ว สามารถเลือกที่จะนำส่วนแบ่งกำไรมารวมคำนวณยื่นแบบเสียภาษีหรือไม่ก็ได้ หากนำมารวมคำนวณยื่นแบบเสียภาษีจะต้องนำมาทุกรายการ สำหรับส่วนแบ่งกำไรที่มิได้ถูกหักภาษีอัตราร้อยละ 10 ไว้ จะต้องนำมารวมคำนวณยื่นแบบเสียภาษีสถานเดียว ส่วนแบ่งกำไรฯ ไม่มีสิทธิเครดิตภาษีเงินปันผลเหมือนบริษัท คงใช้ภาษีที่ถูกหักอัตราร้อยละ 10 มาหักออกจากภาษีต้องชำระได้เท่านั้น
เงินได้ฯ จากดอกเบี้ย เงินปันผล เงินได้จากการขายอสังหาริมทรัพย์ และส่วนแบ่งกำไรจากกองทุนรวมตามกฎหมายว่าด้วยตลาดหลักทรัพย์แห่งประเทศไทย ผู้มีเงินได้มีสิทธิเลือกที่จะนำมารวมคำนวณยื่นแบบเสียภาษีหรือไม่ก็ได้ แต่การใช้สิทธิต้องอยู่ในหลักเกณฑ์และเงื่อนไขที่กฎหมายกำหนด และอย่าลืมว่าเงินได้ฯเหล่านี้ หากเป็นของภรรยาที่มีสามีซึ่งอยู่กินด้วยกันตลอดปีภาษี และสามีมีเงินได้พึงประเมิน จะต้องนำเงินได้ฯ ของภรรยาไปยื่นแบบเสียภาษีในนามสามี 
สวัสดีครับ